CELEX: 32022D0715
Language: fi
Date: 2022-05-05 00:00:00
Title: Komission täytäntöönpanopäätös (EU) 2022/715, annettu 5 päivänä toukokuuta 2022, Unkarille myönnettävästä poikkeuksesta käyttää tuontivalvontajärjestelmää 2 varten tehtävään postilähetyksiin sisältyviä tavaroita koskevien tietojen vaihtamiseen ja tallentamiseen muita menetelmiä kuin sähköisiä tietojenkäsittelymenetelmiä (tiedoksiannettu numerolla C(2022) 2765) (Ainoastaan unkarinkielinen teksti on todistusvoimainen) (ETA:n kannalta merkityksellinen teksti)

10.5.2022   
               
               
                  FI
               
               
                  Euroopan unionin virallinen lehti
               
               
                  L 133/31
               
            
         KOMISSION TÄYTÄNTÖÖNPANOPÄÄTÖS (EU) 2022/715,
         annettu 5 päivänä toukokuuta 2022,
         Unkarille myönnettävästä poikkeuksesta käyttää tuontivalvontajärjestelmää 2 varten tehtävään postilähetyksiin sisältyviä tavaroita koskevien tietojen vaihtamiseen ja tallentamiseen muita menetelmiä kuin sähköisiä tietojenkäsittelymenetelmiä
         
            
               (tiedoksiannettu numerolla C(2022) 2765)
            
         
         (Ainoastaan unkarinkielinen teksti on todistusvoimainen)
         (ETA:n kannalta merkityksellinen teksti)
         EUROOPAN KOMISSIO, joka
         ottaa huomioon Euroopan unionin toiminnasta tehdyn sopimuksen,
         ottaa huomioon unionin tullikoodeksista 9 päivänä lokakuuta 2013 annetun Euroopan parlamentin ja neuvoston asetuksen (EU) N:o 952/2013 (1) ja erityisesti sen 6 artiklan 4 kohdan yhdessä sen 8 artiklan 2 kohdan kanssa,
         on kuullut tullikoodeksikomiteaa,
         sekä katsoo seuraavaa:
         
                     (1)
                  
                  
                     Asetuksen (EU) N:o 952/2013 6 artiklan 1 kohdassa säädetään, että kaikki tullilainsäädännössä vaadittu tulliviranomaisten keskinäinen sekä talouden toimijoiden ja tulliviranomaisten välinen tietojenvaihto ja tällaisten tietojen tallentaminen on tehtävä sähköisiä tietojenkäsittelymenetelmiä käyttäen.
                  
               
                     (2)
                  
                  
                     Asetuksen (EU) N:o 952/2013 6 artiklan 4 kohdassa säädetään, että poikkeustapauksissa voidaan sallia yhden tai useamman jäsenvaltion käyttää muuta tiedon vaihtamis- ja tallennusmenetelmää kuin sähköisiä tietojenkäsittelymenetelmiä, jos tällainen poikkeus on perusteltu sitä pyytävän jäsenvaltion erityistilanteen vuoksi ja jos se myönnetään määräajaksi.
                  
               
                     (3)
                  
                  
                     Komission täytäntöönpanopäätöksessä (EU) 2019/2151 (2) vahvistetaan unionin tullikoodeksissa säädettyjen sähköisten järjestelmien kehittämistä ja käyttöönottoa koskeva työohjelma, jäljempänä ’työohjelma’, Työohjelmassa luetellaan kehitettävät sähköiset järjestelmät ja päivämäärät, joina järjestelmien odotetaan olevan toiminnassa. Työohjelmassa eritellään tuontivalvontajärjestelmän 2, jäljempänä ’ICS2-järjestelmä’, täytäntöönpano ja käyttöönottopäivät asetuksen (EU) N:o 952/2013 6 artiklan 1 kohdan ja sen 16, 46, 47 ja 127–132 artiklan mukaisesti.
                  
               
                     (4)
                  
                  
                     Työohjelman mukaisesti jäsenvaltioiden oli oltava valmiita ottamaan ICS2-järjestelmän julkaisu 1 käyttöön 15 päivänä maaliskuuta 2021 lentoteitse kuljetettavia tavaroita koskevien saapumisen yleisilmoitusten keräämiseksi postitoiminnan harjoittajilta ja pikalähetystoiminnan harjoittajilta, ja niiden oli annettava talouden toimijoille mahdollisuus liittyä järjestelmään viimeistään 1 päivänä lokakuuta 2021 ja antaa saapumisen yleisilmoituksia kyseistä järjestelmää käyttäen viimeistään mainitusta päivästä alkaen.
                  
               
                     (5)
                  
                  
                     Asetuksen (EU) N:o 952/2013 127 artiklan ja komission täytäntöönpanoasetuksen (EU) 2015/2447 (3) 183 artiklan 1 kohdan c alakohdan mukaisesti unioniin sijoittautuneiden postitoiminnan harjoittajien on annettava saapumisen yleisilmoitukset ja annettava vaadittavat tiedot asianomaisten jäsenvaltioiden tulliviranomaisille ICS2-järjestelmää käyttäen 1 päivästä lokakuuta 2021.
                  
               
                     (6)
                  
                  
                     Unkarin postitoiminnan harjoittaja ei kuitenkaan ole vielä teknisesti valmis noudattamaan näitä vaatimuksia. Se, että valittu toimeksisaaja ei ole pystynyt kehittämään tarvittavaa sähköistä ratkaisua, on aiheuttanut poikkeuksellisen olosuhteen, jonka vuoksi Unkarin postitoiminnan harjoittaja ei voinut luoda yhteyttä ICS2-järjestelmään määräaikaan eli 1 päivään lokakuuta 2021 mennessä. Postitoiminnan harjoittaja päätti käyttää toista toimeksisaajaa yhteyden kehittämiseksi, ja tekninen työ on parhaillaan käynnissä. Näin ollen postitoiminnan harjoittaja ei voi edelleenkään siirtää saapumisen yleisilmoituksen tietoja järjestelmään sähköisiä tietojenkäsittelymenetelmiä käyttäen.
                  
               
                     (7)
                  
                  
                     Unkarin tulliviranomaisen 21 päivänä joulukuuta 2021 esittämä asetuksen (EU) N:o 952/2013 mukainen poikkeuspyyntö voidaan perustella Unkarin postitoiminnan harjoittajan teknisen valmiuden riittämättömyyden aiheuttamalla poikkeuksellisella olosuhteella. Sen vuoksi tällaisella poikkeuksella olisi annettava Unkarille lupa käyttää tilapäisesti muita menetelmiä kuin sähköisiä tietojenkäsittelymenetelmiä tietojen vaihtamiseksi ja tallentamiseksi sellaisista postilähetyksiin sisältyvistä tavaroista, joista kyseisen postitoiminnan harjoittajan on annettava saapumisen yleisilmoitus.
                  
               
                     (8)
                  
                  
                     Unkarin tulliviranomaisen on tätä päätöstä täytäntöön pannessaan ilmoitettava komissiolle nimeämänsä postitoiminnan harjoittajan yhteydestä ICS2-järjestelmään.
                  
               
                     (9)
                  
                  
                     Poikkeuksen keston olisi perustuttava sen kansallisen postijärjestelmän kehitysasteeseen, jolla postilähetyksiä koskevat ICS2-tiedot toimitetaan sähköisesti tulliviranomaisille, ja sen päätökseen saattamista koskevaan aikatauluun.
                  
               
                     (10)
                  
                  
                     Koska velvoite toimittaa saapumisen yleisilmoituksen tiedot sähköisesti kaikista postilähetyksistä tuli voimaan 1 päivänä lokakuuta 2021, tätä päätöstä olisi sovellettava mainitusta päivästä,
                  
               ON HYVÄKSYNYT TÄMÄN PÄÄTÖKSEN:
         
            1 artikla
            Poiketen siitä, mitä asetuksen (EU) N:o 952/2013 6 artiklan 1 kohdassa säädetään, Unkarin tulliviranomaisen on sallittava, että sen kansallinen postitoiminnan harjoittaja antaa postilähetyksiin sisältyvistä tavaroista saapumisen yleisilmoituksen käyttäen muuta tietojen vaihtamis- ja tallentamismenetelmää kuin sähköistä tietojenkäsittelymenetelmää, kunnes kansallinen postitoiminnan harjoittaja luo yhteyden tuontivalvontajärjestelmään 2, jäljempänä ’ICS2-järjestelmä’, tai 30 päivään huhtikuuta 2022 saakka sen mukaan, kumpi ajankohta on aikaisempi.
         
         
            2 artikla
            Unkarin tulliviranomaisen on kuukauden kuluessa tämän päätöksen tiedoksiantamisesta ilmoitettava komissiolle kansallisen postitoiminnan harjoittajansa yhteydestä ICS2-järjestelmään, jota käytetään postilähetyksiin sisältyviä tavaroita koskevan saapumisen yleisilmoituksen tietojen antamiseksi tulliviranomaiselle.
         
         
            3 artikla
            Tämä päätös on osoitettu Unkarille.
            Sitä sovelletaan 1 päivästä lokakuuta 2021 alkaen 30 päivään huhtikuuta 2022 saakka.
         
         
            Tehty Brysselissä 5 päivänä toukokuuta 2022.
            
               
                  Komission puolesta
               
               Paolo GENTILONI
               
                  Komission jäsen
               
            
         
         
            (1)  EUVL L 269, 10.10.2013, s. 1.
         
            (2)  Komission täytäntöönpanopäätös (EU) 2019/2151, annettu 13 päivänä joulukuuta 2019, unionin tullikoodeksissa säädettyjen sähköisten järjestelmien kehittämistä ja käyttöönottoa koskevan työohjelman vahvistamisesta (EUVL L 325, 16.12.2019, s. 168).
         
            (3)  Komission täytäntöönpanoasetus (EU) 2015/2447, annettu 24 päivänä marraskuuta 2015, unionin tullikoodeksista annetun Euroopan parlamentin ja neuvoston asetuksen (EU) N:o 952/2013 tiettyjen säännösten täytäntöönpanoa koskevista yksityiskohtaisista säännöistä (EUVL L 343, 29.12.2015, s. 558).